Diari Oficial de la Generalitat Valenciana


Sumari del DOGV 9886, del 05-07-2024 (2024/5821)

RESOLUCIÓ de 2 de maig de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de sondeig d'investigació per a la captació d'aigües subterrànies, parcel·la 369, polígon 8, del terme municipal de La Yesa. Expedient: (3412776) 045/2024/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9886

Data del DOGV
:   05-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5821


Data del document
:   02-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 2 de maig de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de sondeig d'investigació per a la captació d'aigües subterrànies, parcel·la 369, polígon 8, del terme municipal de La Yesa. Expedient: (3412776) 045/2024/AIA. [2024/5821]  
  
«Informe d'impacte ambiental  
Expedient: (3412776) 045/2024/AIA.  
Títol: Sondeig d'investigació per a la captació d'aigües subterrànies.  
  
Promotor: Vicente Solaz San Bartolomé i Esperanza del Carmen Varea Herrero.  
Òrgan substantiu: Servei Territorial d'Indústria, Energia i Mines de València.  
Ref. òrgan substantiu: ASOSUB/2024/6/12.  
Localització: parcel·la 369, polígon 8, terme municipal de La Yesa (València).  
  
Tramitació administrativa  
El 25 de gener de 2024, el Servei Territorial d'Indústria, Energia i Mines de València remet a este òrgan ambiental el projecte al qual es fa referència per a sotmetre'l al procediment d'avaluació ambiental simplificada, de conformitat amb la Llei 21/2013, de 9 de desembre (d'ara en avant, LEA), i el Reial decret 445/2023, de 13 de juny.   
En data 5 de març de 2024, es formulen sengles consultes a l'Ajuntament de La Yesa i a la Confederació Hidrogràfica del Xúquer perquè, d'acord amb les seues competències, informen si el projecte pot causar impactes ambientals significatius, tenint en compte les mesures preventives i correctores previstes en la documentació ambiental presentada. Transcorregut el termini màxim de consulta que s'establix en l'article 46 de la LEA, no s'ha rebut cap contestació.  
Una vegada vista la informació continguda en l'expedient remés, es considera que es disposa de prou elements de juí per a fer l'avaluació d'impacte ambiental simplificada.  
Criteris ambientals  
Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte  
La finalitat del projecte és fer un sondeig d'investigació per a la captació d'aigües subterrànies en la parcel·la 369 del polígon 8 del terme municipal de La Yesa (València), propietat dels promotors, que es destinaran al reg d'una plantació de carrasques tofoneres que hi ha en la mateixa parcel·la, i que s'ampliarà en un futur pròxim. La parcel·la té una superfície total de 44.010 m² i la superfície regable serà de 40.546 m2.  
Per a satisfer les necessitats hídriques de l'explotació, s'estima que el volum anual demandat serà de 5.674,05 m3, amb un cabal mitjà de 2,62 l/s, quantitat que suposa un màxim de 5 hores de bombament al dia durant els tres mesos estivals.  
El sondeig ha sigut projectat amb rotopercussió pneumàtica amb martell de fons i arribarà a una profunditat aproximada de 280 m i un diàmetre de perforació de 400 mm entre 0 i 3 m de profunditat, 350 mm entre 3 i 150 m de profunditat, i 250 mm entre 150 i 280 m de profunditat.  
La columna litològica prevista que travessarà el sondeig estarà constituïda per cudols i graves fins als 5 m, conglomerats calcaris fins als 20 m, calcàries fins als 75 m, calcàries alternades amb tap (marga) fins als 175 m, calcàries margoses, argila i tap fins als 210 m, i calcàries fins als 280 m.  
Si el sondeig resulta positiu, s'intubarà tota la columna del sondeig amb una canonada d'acer de 5 mm de gruix i 380 mm de diàmetre interior fins als 3 m, 300 mm fins als 150 m i 200 mm fins als 280 m, i s'equiparà amb una bomba submergida. La canonada serà ranurada entre els 210 i els 280 m de profunditat.   
Segons la memòria tècnica presentada, no es preveu cimentar cap tram en el sondeig projectat.   
Està previst construir una bassa d'evacuació de llot al costat de la perforació, que serà senyalitzada i barrada perimetralment per a evitar el risc de caigudes. La bassa es buidarà periòdicament durant les faenes de perforació i una vegada acabades, i els detritus seran traslladats a un abocador autoritzat.  
L'accés a l'emplaçament on s'executarà l'obra es farà per camins existents, sense que siga necessari obrir-hi accessos nous.  
Es preveu que el termini d'execució de les obres siga de tres mesos.  
Ubicació del projecte  
El sondeig projectat es localitza en la parcel·la 369 del polígon 8 (referència cadastral 47339D210033789344OY), partida Navajo Planos, del terme municipal de La Yesa (València), classificada com a sòl no urbanitzable protegit (forestal, paisatgístic, mediambiental). Les coordenades UTM (fus 30, dàtum ETRS89) del sondeig són: X = 675.718, Y = 4.417.870, Z = 1.056 msnm.  
La parcel·la afectada per l'actuació es considera terreny forestal, d'acord amb la cartografia del PATFOR. Els llits més pròxims, el barranc de la Cañada Honda i el Vallejo de l'Aigua, es localitzen a 200 i 400 m, aproximadament, de la perforació del sondeig.  
  
La parcel·la es localitza en l'àmbit de l'espai protegit de la Xarxa Natura 2000, zona d'especial conservació (ZEC) del savinar d'Alpuente (ES5233008) i, parcialment, dins de l'hàbitat d'interés comunitari (HIC), de caràcter no prioritari, 9340 Alzinars de Quercus ilex i Quercus rotundifolia.  
En vista de la definició de les masses d'aigua que pertanyen a la conca hidrogràfica del Xúquer, el sondeig estaria situat sobre la massa d'aigua subterrània 080.193 Alpuente superior, considerada en bon estat quantitatiu, químic i global.  
No s'ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià.  
Característiques de l'impacte potencial  
Els principals impactes ambientals generats sobre el sòl en la fase d'execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària produirà un efecte de compactació dels horitzons superficials del sòl i pot produir la contaminació d'este i, en últim terme, de l'aqüífer per abocament accidental de residus perillosos (olis i lubrificants).  
  
La pèrdua de sòl per la construcció de la bassa de detritus haurà de ser de dimensions reduïdes i puntual en el temps.   
Al marge de l'aprofitament hídric, l'ús de recursos naturals resulta irrellevant en esta mena d'obres, així com la generació de residus, més enllà del detritus generat per la perforació i els seus additius (escumants), als quals s'afigen els materials procedents de l'excavació de la bassa de llots que, pel caràcter terrigen que tenen i la naturalesa inerta, no constituiran un problema d'eliminació, segons el projectista. La lixiviació total, el contingut de contaminants en estos i l'ecotoxicitat del lixiviat són poc significatius i, en particular, no han de suposar un risc per a la qualitat de les aigües superficials ni subterrànies.   
  
No es preveu un impacte significatiu sobre el sòl, el paisatge, la vegetació o la fauna, excepte el que es puga produir amb caràcter puntual i temporal durant l'execució dels treballs per l'ús de maquinària. Tampoc es preveu cap afecció a béns culturals, restes arqueològiques o altres elements del patrimoni cultural valencià.  
Consultat el Banc de dades de biodiversitat, no consta en la quadrícula d'1 km de costat afectada per l'actuació la presència d'espècies de flora o fauna prioritàries.  
La valoració preliminar de repercussions sobre la Xarxa Natura 2000 emesa per l'òrgan gestor de la Xarxa Natura 2000 en data 3 de gener de 2024, a sol·licitud del promotor, conclou que el projecte no tindrà efectes apreciables sobre la Xarxa Natura 2000 i, en conseqüència, no ha de sotmetre's a avaluació detallada dels seus efectes sobre la Xarxa Natura 2000, sempre que la faena es desenvolupe de la manera prevista i no afecten la franja de la parcel·la 369 del polígon 8 del terme municipal de La Yesa classificada com a zona A, d'acord amb la zonificació de l'àmbit d'aplicació de la norma de gestió de la ZEC d'Alpuente, aprovada per Decret 116/2017, d'1 de setembre, del Consell.  
Segons el pla d'acció territorial vigent sobre prevenció del risc d'inundació a la Comunitat Valenciana (PATRICOVA), el punt on es pretén dur a terme el sondeig no es troba afectat per risc d'inundació.   
  
El projecte es desenvolupa en una zona amb nivells d'erosió hídrica inferiors a 5 t/ha/any (Inventari nacional d'erosió de sòls, INES).  
No s'ha plantejat l'acumulació d'efectes negatius respecte d'altres projectes. L'extracció anual del volum previst per a cobrir les necessitats agrícoles de la parcel·la no supera l'1 % dels recursos disponibles de la massa d'aigua subterrània Alpuente superior, estimats en 5,5 hm3/any. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.  
D'acord amb el Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no es pot iniciar la construcció d'una obra hidràulica que comporte la concessió d'usos de l'aigua nous sense que, prèviament, s'obtinga o es declare la concessió, l'autorització o la reserva demanials corresponents (article 123).  
  
El Pla de vigilància ambiental establirà un sistema que garantisca el compliment de les indicacions i les mesures preventives i correctores contingudes en l'estudi d'impacte ambiental.  
Conclusió  
En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificat, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
  
Per tot el que s'ha exposat, a proposta del Servei d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc:  
  
  
Primer  
Estimar que l'execució del projecte de sondeig a la investigació d'aigües subterrànies situat en la parcel·la 369, del polígon 8, del terme municipal de La Yesa (València), sense perjuí d'obtindre abans les autoritzacions sectorials que s'apliquen, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte, el document ambiental i els termes d'este informe, en particular:  
  
1r) No podran iniciar-se les faenes per a l'execució del sondeig mentres no s'haja obtingut la concessió prèvia de l'organisme de conca, la seua autorització o se li haja comunicat.  
2n) Es compliran les mesures preventives i correctores establides en el document ambiental, sempre que no siguen contradictòries amb les d'esta resolució. Es farà la vigilància ambiental d'acord amb el pla de vigilància i seguiment ambiental inclòs en el document ambiental, i s'adaptarà i ampliarà a les determinacions d'este condicionat, de manera que es concrete el seguiment efectiu de totes les mesures preventives i correctores plantejades i es definisca el responsable, el mètode i la periodicitat dels controls i els informes, així com el mètode i la forma per a la correcció de les desviacions produïdes.  
3r) Durant l'execució dels treballs, s'aplicarà la normativa vigent en matèria de prevenció d'incendis forestals, en particular l'annex IX (Plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els voltants) del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
  
4t) El contractista ha de construir, al costat de la perforació, una bassa d'arreplega de llot d'unes dimensions que puga albergar tots els detritus, els llots i els additius generats durant la perforació, tenint en compte l'esponjament que es produïx després de l'extracció del material perforat. La bassa la buidarà periòdicament una empresa autoritzada per a la gestió de residus no perillosos.  
5t) S'ha de prevore un seguiment adequat de l'obra a fi de completar la seua informació hidrogeològica i poder prendre sobre el terreny les decisions tècniques i de seguretat més adequades en cas que hi haja incidències o imprevistos.  
6t) A fi de preservar la integritat de l'aqüífer i protegir les aigües subterrànies de l'entrada de contaminants, tant en la construcció de la captació d'aigua com en el segellament i la clausura del pou, s'han de complir les instruccions bàsiques de protecció establides en el reglament de domini públic hidràulic.  
7m) Es protegiran la vegetació adjacent, les estructures, els camins i les instal·lacions que puguen resultar afectades per a evitar que es deterioren. Les zones en les quals s'hagen produït compactacions, a causa de l'estada i el pas de la maquinària, es restauraran amb subsolatge i/o passades amb aladre.  
8u) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas que hi haja abocaments accidentals d'olis o altres residus perillosos procedents dels vehicles o de la maquinària, s'arreplegarà l'abocament i el sòl contaminat, que s'evacuaran mitjançant un gestor autoritzat, i es revegetarà.  
9é) Durant el temps que dure l'assaig de bombament, i amb la finalitat de previndre processos erosius i evitar escolaments incontrolats, l'aigua extreta s'ha d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, siga efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra ha de reparar els desperfectes i, si és el cas, indemnitzar els afectats pels perjuís ocasionats.  
10m) Si, durant l'execució de les obres, es troben restes paleontològiques, arqueològiques o etnogràfiques, el promotor suspendrà els treballs immediatament, instal·larà l'abalisament necessari per a la protecció i l'afectació mínima d'estes restes i comunicarà la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.  
11é) S'ha de prevore que el sondeig quede habilitat i disponible per als futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
12é) Una vegada conclòs el sondeig, la zona de treball ha de quedar en un estat perfecte de neteja. Cal arreplegar tots els residus que s'hagen generat durant les faenes de perforació i gestionar-los d'acord amb la condició que tinguen. El material extret de la perforació (codi LER 01 05 04) s'haurà de reutilitzar d'acord amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Pel que fa al material extret durant la construcció de la bassa (codi LER 17 05 04), serà aplicable tant el Decret 200/2004 com l'Orde APM/1007/2017, de 10 d'octubre, sobre normes generals de valorització de materials excavats per a utilitzar-los en operacions de rebliment i obres diferents del lloc en què es van generar.  
13é) En el cas que, per diversos motius, es renuncie a l'ús del sondeig (falta de cabal, mala qualitat de l'aigua, afonaments en el pou, etc.), s'ha de procedir a clausurar-lo i segellar-lo, així com a restaurar el terreny a la situació original, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha autoritzat el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà, en el butlletí oficial corresponent, la decisió d'autoritzar o denegar el projecte en els termes que preveu l'article 48 de la Llei 21/2013, de 9 de desembre.  
  
València, 2 de maig de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»